Kommissionens forordning (EF) nr. 951/2003
af 28. maj 2003
om fravigelse af forordning (EF) nr. 174/1999 om særlige gennemførelsesbestemmelser til Rådets forordning (EØF) nr. 804/68 for så vidt angår anvendelsen af eksportlicenser og eksportrestitutioner for mælk og mejeriprodukter og forordning (EF) nr. 800/1999 om fælles gennemførelsesbestemmelser for eksportrestitutioner for landbrugsprodukter
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EF) nr. 1255/1999 af 17. maj 1999 om den fælles markedsordning for mælk og mejeriprodukter(1), senest ændret ved Kommissionens forordning (EF) nr. 509/2002(2), særlig artikel 26, stk. 3, og artikel 31, stk. 14, og
ud fra følgende betragtninger:
(1) Den fortsatte vækst i osteeksporten til Kroatien risikerer at destabilisere markedet i dette land. Der bør derfor træffes handelsmæssige foranstaltninger for at sikre en normal samhandel.
(2) For at begrænse ansøgningerne om eksportlicenser bør de pågældende licensers gyldighedsperiode begrænses fra den 1. juni 2003 for eksport til Kroatien ved fravigelse af artikel 6, litra c), i Kommissionens forordning (EF) nr. 174/1999(3), senest ændret ved forordning (EF) nr. 833/2003(4).
(3) For ikke at forstyrre samhandelen bør denne foranstaltning udvides til at omfatte de øvrige lande, der hører under samme destinationszone. Der bør ligeledes træffes de fornødne foranstaltninger for at undgå, at licenser udstedt for andre lande, der hører under denne destinationszone, anvendes ved eksport til Kroatien efter den 1. juni 2003, ved fravigelse af artikel 18, stk. 3, i Kommissionens forordning (EF) nr. 800/1999(5), senest ændret ved forordning (EF) nr. 444/2003(6).
(4) De i denne forordning fastsatte foranstaltninger er i overensstemmelse med udtalelse fra Forvaltningskomitéen for Mælk og Mejeriprodukter -
UDSTEDT FØLGENDE FORORDNING:
Artikel 1
Uanset artikel 6, litra c), i forordning (EF) nr. 174/1999 udløber gyldighedsperioden for de eksportlicenser med forudfastsættelse af restitutionen, der er ansøgt om fra den 1. juni 2003, for produkter henhørende under KN-kode 0406 med zone I som destination, jf. artikel 15, stk. 3, første led, i nævnte forordning, ved udgangen af måneden efter udstedelsesmåneden.
Artikel 2
Uanset artikel 18, stk. 3, i forordning (EF) nr. 800/1999 udbetales der ingen restitution for licenser, der fra den 1. juni 2003 anvendes ved eksport til Kroatien, og i hvilke der i rubrik 7 er anført en anden destination end dette land.
Artikel 3
Denne forordning træder i kraft på dagen efter offentliggørelsen i Den Europæiske Unions Tidende.
Den anvendes fra den 1. juni 2003.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 28. maj 2003.